《陪孙之翰太傅登成都楼》
宋代·张俞

龊龊古之人，伤心广陵废。
遂弦芜城歌，半夜一挥涕。
蕙纨随草衰，藻黼归尘翳。
魂石敛邱封，歌堂从水逝。
薰光杳沈灭，吞根徒千岁。
我怀吴蜀国，祸乱若符契。
目览台城墟，心感君王世。
干戈日驰逐，狼虎争吞噬。
山河实天堑，城阙巍地肺。
霸力不久炎，倏忽如焚薙。
空余万雉城，岌倚寒云际。
麋鹿玩苹阴，狐狸栖棘卫。
江汉含呜咽，岷峨抱迢递。
荒村烟花遥，落日寒风厉。
因知市朝人，自古悲兴替。

作者简介：张俞（《宋史》作张愈），生卒年不详，北宋文学家。字少愚，又字才叔，号白云先生，益州郫（今四川郫县）人，祖籍河东（今山西）。屡举不第，因荐除秘书省校书郎，愿以授父而自隐于家。文彦博治蜀，为筑室青城山白云溪。著有《白云集》，已佚。